Jeremaia
Chapter 12
Sa yalododonu oi Kemuni, Jiova, ni daru sa veilewai kei Kemuni; Ia me'u vosa mada vei Kemuni ena vuku ni nomuni lewa: A cava era sa dauyaco kina o ira na tamata ca? A cava sa tiko vinaka kina o ira kecega era sa ia vakalevu na veivakaisini?
2 O ni sa tei ira, io, sa ti sobu na wakadra: era sa tubu, io, era sa vua: sa voleka oi kemuni ena gusudra, ka yawa kina lomadra.
3 Ia oi Kemuni Jiova, o Ni sa kilai au: O Ni a raici au, ka sa vakatovolea na lomaqu vei Kemuni: Mo Ni yarataki ira me vaka na sipi me vakamatei, ka lesi ira kina siga ni veivakamatei.
4 Na cava na kena dede me tagi tiko kina na vanua, ka malai yani na co ni veiwere kecega, ena vuku ni nodra ca era tiko kina? sa oti na manumanu ni vanua kei na manumanu vuka ni ra sa tukuna. "Ena sega ni kunea o Koya na kedai otioti."
5 "Kevaka dou sa cici vata kei ira na tamata, ka ra sa vakaocataki iko, o na qai veiqati vakaevei kei na ose? Ia kevaka o sa vakacegu ena vanua sa sautu ga o na qai vakaevei ni sa vuabale na Joritani?
6 O ira talega na wekamu, kei na mataqali i tamamu, era sa ia na veivakaisini vei iko; era sa kacimuri iko vakadomoilevu talega: ni ra sa vosa vinaka vei iko, kakua ni o vakadinati ira.
7 "Au sa biuta na Noqu vale, Au sa vakalaiva na noqui votavota; Au sa soli koya ka'u sa lomana ena vu ni yaloqu kina ligadra na nona meca.
8 Sa cakacaka vei Au na noqui votavota me vaka e dua na laioni ena veikau; sa mai tagi vakacudru vei Au: Ka'u sa cati koya kina.
9 Sa manumanu tavukadiridiri a Noqui votavota vei Au, na manumanu vuka sa voliti koya era sa veivala tukuna; dou mai soqoni vata kecega na manumanu ni vanua, dou mai kania!
10 "Nai vakatawa e vuqa era sa vakacacana na Noqu were-ni-vaini, era sa butuka sobu na Noqui votavota, era sa cakava na Noqu vanua domoni me veikau lala.
11 Era sa cakava me tikina rusa, ia ni sa lala, sa tagi mai vei Au; sa lala mai na vanua taucoko, ni sa sega na tamata sa nanuma kina.
12 era sa lako mai kina veitikina cecere kecega mai veikau o ira na dauvakacaca: ia nai seleiwau i Jiova sa kana voli mai nai yalayala ni vanua e dua ki nai yalayala ni vanua kadua: ena sega e dua na tamata me vakacegu.
13 Era sa kaburaka na witi, ia era na tamusuka na wavakavotona: era sa dauvakaocataki ira, ka na sega ni yaga: ia era na maduataka n nomudou vuata ena vuku ni cudru katakata i Jiova."
14 Sa tukuna vakaoqo o Jiova vei ira kecega na tamata ca era tiko volekati au, "Era tara nai votavota, ka'u a solia vei ira na Isireli na Noqu tamata me ra taukena; Raica, Au na cavuti ira tani mai na nodra vanua, ia na mataqali i Juta Ka'u na cavuta mai na kedra maliwa.
15 "Ia ena yaco, Ni'u sa cavuti ira oti, Au na qai lesu mai, ka lomani ira tale, ka kauti ira tale mai, na tamata yadua kina nona vanua.
16 "Ia kevaka era na gumatua ni vulica nai valavala ni Noqu tamata, me ra bubului ena yacaqu, ka vaka, 'Sa bula o Jiova;' me vaka era sa dauvakavulici ira na Noqu tamata.
17 "Ia kevaka era bese ni vakarorogo mai, Au na cavuta laivi sara ka vakarusa na matanitu koya," sa tukuna o Jiova.
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn